Værktøj udviklet af SDU RIO – Øvelse til studerende om succeshistorier til organisationer

Dette værktøj er udviklet af SDU RIO, og har fokus på at hjælpe studerende med at afklare kompetencer i relation til at kunne beskrive kompetencernes fordele for en organisation eller samarbejdspartner. Øvelsen kaldes PARK, fordi den tager udgangspunkt i studerendes beskrivelser af, hvordan de har håndteret et problem, som de har løst med succes. Dette kan oversættes til fordele for organisationer.

Som underviser kan du vælge at bruge værktøjet i forbindelse med kompetenceafklaring i dit fag eller i din vejledning, hvis du for eksempel skal forberede de studerende på et samarbejde med en ekstern organisation eller anden type aktør. Øvelsen er også god til at få de studerende til at reflektere over hvilke teorier og metoder fra uddannelsen, vedkommende har brugt til at håndtere problemet.

Værktøjet er gengivet nedenfor

**PARK øvelsen: Beskriv dine succeshistorier, som en fordel for en organisation**

Formål**:**

PARK er en øvelse, hvor du skal beskrive, hvordan du succesfuldt har løst konkrete udfordringer. Dermed kan du konkretisere overfor en virksomhed, hvordan du har brugt dine kompetencer. Øvelsen består i at beskrive, hvordan du på baggrund af et konkret **P**roblem har taget **A**ction som har givet et succesfuldt **R**esult, og hvoraf du har tilegnet dig en specifik **K**nowledge.

Øvelsesguide**:**

1. **Udvælg en konkret situation, hvor du succesfuldt har løst en opgave.**
2. **Beskriv hvad problemet/udfordringen var?**
3. **Hvad gjorde du for at løse problemet – hvilken aktion tog du?**
4. **Hvad var resultatet?**
5. **Hvad lærte du af situationen?**

# Eksempel:

**Problem:** I den fodboldklub, hvor jeg spiller, havde vi længe manglet nyt udstyr og nye kræfter til at træne de yngste.

**Action:** Jeg fortalte klubbens ledelse, hvordan de kunne bruge viral markedsføring og hvordan klubbens hjemmeside kunne gøres mere brugervenlig. Dette var ting, jeg havde lært på mit studie

**Result:** Sammen med klubbens administration har jeg skaffet nye tøjsponsorer samt fundet nye trænere ved at målrette markedsføringen mod uddannelsesinstitutioner.

**Knowledge:** Jeg lærte, hvordan jeg benytter min teoretiske viden i en praksis markedsføringssammenhæng og hvordan man opnår resultater ved at være opsøgende.